FNรูดหนัก6วันติด! ลบต่ออีกกว่า5% โบรกฯจ่อหั่นเป้า-ปรับลดประมาณการกำไร
FN รูดหนัก 6 วันติด! ลบต่ออีกกว่า 5% ล่าสุด ณ เวลา 15.26 น. อยู่ที่ระดับ 5 บาท ลบ 0.30 บาท หรือ 5.66% สูงสุด 5.30 บาท ต่ำสุด 4.98 บาท ด้วยมูลค่าซื้อขาย 32.55 ล้านบาท ด้าน บล.ฟินันเซีย ไซรัส เตรียมหั่นเป้า-ปรับลดประมาณการกำไร คาดยอดขาย Q2/60 ไม่สดใสฉุดกำไร
4 ก.ค. 2560

ผู้สื่อข่าวรายงานว่าราคาหุ้นบริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN  ล่าสุด ณ เวลา 15.26 น. อยู่ที่ระดับ 5 บาท ลบ 0.30 บาท หรือ 5.66% สูงสุด 5.30 บาท ต่ำสุด 4.98 บาท ด้วยมูลค่าซื้อขาย 32.55 ล้านบาท ขณะที่ดัชนีตลาดหุ้นไทยโดยรวมลบ 0.27%

โดยราคาหุ้น FN ปรับตัวลดลงมาอย่างต่อเนื่องเป็นวันที่ 6 นับตั้งแต่ราคาอยู่ที่ระดับ 5.70 บาท เมื่อวันที่ 27 มิ.ย.60
ด้าน บล.ฟินันเซีย ไซรัส ระบุในบทวิเคราะห์ว่า อยู่ระหว่างการปรับลดราคาเป้าหมาย FN ลง เนื่องจากสถานการณ์กำลังซื้อในไตรมาส 2/60 ยังไม่สดใส และฝนตกเร็วและบ่อยกว่าปกติ ซึ่งเป็นลบต่อธุรกิจค้าปลีก
ดังนั้นจึงคาดกำไรสุทธิไตรมาส 2/60 จะยังฟื้นตัวไม่ตื่นเต้นนัก แม้คาดว่าจะโต 30% เทียบกับไตรมาสก่อน แต่มาจากฐานต่ำในไตรมาสก่อน และคาดกำไรจะลดลง 16.7% เทียบช่วงเดียวกันของปีก่อน
โดยจากทั้ง SSSG ที่น่าจะยังติดลบในระดับสูงเป็นตัวเลขสองหลัก และคาดอัตรากำไรจะแผ่วลงจากการทำแคมเปญฉลอง 20 ปี ซึ่งเป็นวิธีการบริหารจัดการสต็อกของบริษัท แม้ผลงานของสาขาใหม่ที่หาดใหญ่จะทำได้ตามเป้าหมายของบริษัท แต่เชื่อว่าไม่สามารถหักล้างการหดตัวลงของยอดขายสาขาเดิมได้
ทั้งนี้หากกำไรไตรมาส 2/60 เป็นไปตามคาด บริษัทจะมีกำไรสุทธิครึ่งปีแรกปี 60 หดตัวลง 23.2% เทียบช่วงเดียวกันของปีก่อน และคิดเป็นเพียงสัดส่วน 30% ของประมาณการทั้งปี จึงมีแนวโน้มปรับลดประมาณการกำไรสุทธิปีไตรมาส 2/60 ลงจากปัจจุบันคาดไว้ที่ 177 ล้านบาท โต 21.2% เทียบช่วงเดียวกันของปีก่อนและจะนำไปสู่การปรับลดราคาเป้าหมายลงจากปัจจุบันที่ให้ไว้ 7.5 บาท
ขณะที่ความเสี่ยงของ FN คือ กำลังซื้อฟื้นตัวช้ากว่าคาด, การท่องเที่ยวหดตัว และเปิดสาขาใหม่ต่ำกว่าเป้าหมาย